इसलिए, बावजूद इसके कि आपातकाल में हुई चंद ज़्यादतियों को किसी भी लिहाज़ से सही नहीं ठहराया जा सकता, कांग्रेस को आपातकाल की भूल के अवसाद से बाहर आने की ज़रूरत है। कम-से-कम उन्हें तो इस भूल का सालाना-ज़िक्र कर के कांग्रेस को नीचा दिखाने का कोई हक़ नहीं है, जिनके दामन से गुजरात के दंगों का खून लाख निचोड़ने पर भी नहीं निचुड़ रहा। सोमनाथ से चले जिस रथ के पहियों पर जमे रक्त के थक्के आज भी भारत की प्रेत-बाधा बने हुए हैं, उस रथ-यात्रा का प्रबंधन किस के हाथ में था? जिन्हें अपने किए किसी भी धत-कर्म पर कोई शर्म नहीं, उनकी कही बातों पर कांग्रेस को इतना भी क्या पानी-पानी होना कि बोलती बंद हो जाए? कोई नहीं कहता कि आपातकाल मंे अगर कुछ ग़लतियां हुईं तो कांग्रेस बेशर्मी से उनका बचाव करे। मगर उन घरेलू और वैश्विक हालात का बखान करने से कांग्रेस को कौन रोकता है, जिनके चलते इंदिरा जी को आपातकाल लगाना पड़ा था!